Il-Partit Nazzjonalista għal darba oħra appella lill-Gvern biex jasal fi ftehim mal-kunsilli lokali fuq il-pakkett finanzjarju tas-segretarji eżekuttivi. Wara li ma ntlaħaqx il-ftehim dwar dan u kundizzjonijiet oħra ta' xogħol, l-unjin UĦM Voice of the Workers ordnat azzjoni industrijali. L-istqarrija tal-UĦM: 'Il-Gvern ma żammx kelmtu mas-segretarji eżekuttivi tal-kunsilli lokali' – UĦM Fi stqarrija, il-Kelliem tal-Oppożizzjoni għall-Gvern Lokali Karl Gouder, il-Kelliem tal-Oppożizzjoni għax-Xogħol Jason Azzopardi u l-President tal-Kulleġġ Kunsilliera PN Charles Bonello qalu li "preżentament il-Gvern qed iwebbes rasu milli jasal fi ftehim mas-Segretarji Eżekuttivi bin-negozjati għall-pakkett finanzjarju ġdid tagħhom jinsabu wieqfa". Qalu wkoll kif il-Gvern ma wettaqx dak li wiegħed fil-manifest elettorali "dik li s-segretarji eżekuttivi jitpoġġew fi Skala 4 u jingħataw il-benefiċċji kollha marbuta ma' din l-iskala". Minħabba f'hekk, il-PN qal, kuntratturi u ħaddiema oħra li jaħdmu fil-kunsilli lokali mhux qed jitħallsu tax-xogħol li jagħmlu, għax huma s-segretarji eżekuttivi u s-sindki li jiffirmaw il-pagamenti. Il-PN fakkar li s-segretarji eżekuttivi għandhom kariga importanti ħafna, u filwaqt li ddeskrivihom bħala l-magni li jżommu l-kunsilli għaddejjin, qalu li l-importanza ta' din il-kariga toħroġ mill-fatt li għandhom governanza tajba tal-kunsilli u li jkunu ċerti li l-kunsilli jimxu skont il-liġi. L-Oppożizzjoni offriet l-għajnuna tagħha biex tinsab soluzzjoni malajr. .td_uid_3_609ecdbd5eb6f_rand.td-a-rec-img{text-align:left}.td_uid_3_609ecdbd5eb6f_rand.td-a-rec-img img{margin:0 auto 0 0}